b'\n_START_ARTICLE_\nLietuvos gyv\xc5\xabn\xc5\xb3 globos draugija\n_START_PARAGRAPH_\nLietuvos gyv\xc5\xabn\xc5\xb3 globos draugija\xc2\xa0\xe2\x80\x93 Lietuvos visuomenin\xc4\x97 organizacija, nuo 1990\xc2\xa0m. veikianti Kaune, Til\xc5\xbe\xc4\x97s g. 18. Centrin\xc4\x97 b\xc5\xabstin\xc4\x97: Radvil\xc5\xb3 dvaro g. 33-1.\n_START_SECTION_\nIstorija\n_START_PARAGRAPH_\nPirmoji Lietuvoje gyv\xc5\xabn\xc5\xb3 globos draugija buvo \xc4\xafkurta 1873\xc2\xa0m. Rietave, steig\xc4\x97jas Mykolas Oginskis. Draugijos veikl\xc4\x85 nutrauk\xc4\x97 Pirmasis pasaulinis karas. Atk\xc5\xabrus nepriklausomyb\xc4\x99, draugijos veikla atnaujinta 1922\xc2\xa0m. Pirmuoju atkurtosios draugijos pirmininku tapo veterinarijos gydytojas, generolas, buv\xc4\x99s knygne\xc5\xa1ys Jonas Jurgis Bulota (1855\xe2\x80\x931942\xc2\xa0m.). Aktyv\xc5\xabs r\xc4\x97m\xc4\x97jai buvo Sofija Kymantait\xc4\x97-\xc4\x8ciurlionien\xc4\x97, Tadas Ivanauskas. Draugijos veikla nutraukta 1940\xc2\xa0m._NEWLINE_Draugijos atkuriamasis suva\xc5\xbeiavimas \xc4\xafvyko 1990\xc2\xa0m. baland\xc5\xbeio 7 d. Atk\xc5\xabrimo iniciatorius\xc2\xa0\xe2\x80\x93 Lietuvos veterinarijos akademijos profesorius Kazys Vytautas Trainys. 1992 m. Kaune buvo \xc4\xafkurtas pirmasis Lietuvoje LGGD skyrius. Jo pirmininku buvo i\xc5\xa1rinktas tuometinis Kauno kinologijos metodikos centro prezidentas Karolis Masilionis. Lietuvos gyv\xc5\xabn\xc5\xb3 globos draugija yra WSPA \xe2\x80\x93 Pasaulin\xc4\x97s gyv\xc5\xabn\xc5\xb3 globos draugijos, nar\xc4\x97.\n_START_SECTION_\nVeikla\n_START_PARAGRAPH_\nLietuvos gyv\xc5\xabn\xc5\xb3 globos draugijos tikslas\xc2\xa0\xe2\x80\x93 humani\xc5\xa1kas elgesys su gyv\xc5\xabnais bei prievartos ir \xc5\xbeiaurumo gyv\xc5\xabn\xc5\xb3 at\xc5\xbevilgiu prevencija. Lietuvos gyv\xc5\xabn\xc5\xb3 globos draugija r\xc5\xabpinasi naminiais augintiniais, \xc5\xbeem\xc4\x97s \xc5\xabkio paskirties, nelaisv\xc4\x97je laikomais egzotiniais, laboratoriniais ir laukiniais gyv\xc5\xabnais. Draugija bendradarbiauja su Lietuvos veterinarijos akademija, Lietuvos zoologijos sodu ir kitomis institucijomis. Nuo 1992\xc2\xa0m. Pasaulin\xc4\x97s gyv\xc5\xabn\xc5\xb3 globos draugijos (World Society for the Protection of Animals) nar\xc4\x97. Nuo 2001\xc2\xa0m. veikia Laukini\xc5\xb3 gyv\xc5\xabn\xc5\xb3 gelb\xc4\x97jimo ir reabilitacijos skyrius. Turi apie 2000 nari\xc5\xb3.'